Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma Tilanne suurten järvien alueella ja erityisesti Kongon demokraattisessa tasavallassa (AKT-EU 2760/99/lop.)



Virallinen lehti nro 271 , 24/09/1999 s. 0047 - 0048



PÄÄTÖSLAUSELMA(1) tilanne suurten järvien alueella ja erityisesti Kongon demokraattisessa tasavallassa Yhteinen edustajakokous, joka - kokoontui Strasbourgissa (Ranska) 29. maaliskuuta - 1. huhtikuuta 1999, - viittaa aiempiin päätöslauselmiin tilanteesta suurten järvien alueella ja erityisesti Kongon demokraattisessa tasavallassa, - viittaa EU:n puheenjohtajan 17. helmikuuta 1999 antamaan julkilausumaan, A. on syvästi huolissaan jatkuvasta epävakaudesta suurten järvien alueella ja erityisesti vakavasta tilanteesta Kongon demokraattisessa tasavallassa, jossa kahdeksan kuukautta kestänyt sota aiheuttaa yhä enemmän kuolemaa ja tuhoa ja on johtamassa uuteen pakolaisvirtaan, joka uhkaa kehittyä täysimittaiseksi alueelliseksi konfliktiksi, B. panee huolestuneena merkille ulkomaisten joukkojen osallistumisen Kongon konfliktiin, C. on huolissaan Kongon demokraattisen tasavallan epävakaudesta, jonka aiheuttajina ovat maassa olevat eri kapinallisjoukot, etenkin Ruandan sisällissodan kansanmurhiin syyllistynyt häviäjäosapuoli, jotka käyttävät maata tukikohtanaan sekä Kongon alueeseen että naapurivaltioihin suuntautuville hyökkäyksilleen, D. on huolissaan siitä, että nämä kapinallisryhmät käyttävät siviiliväestöä panttivankeinaan ja värväävät joukkoihinsa jopa lapsia; on huolissaan myös niiden toiminnasta aiheutuvista monista siviiliuhreista, josta esimerkkinä on hiljattain kansainvälisen huomion kohteeksi tullut alueella toimivien hutukapinallisten tekemä kahdeksan ulkomaalaisen turistin ja neljän ugandalaisen puistovahdin ja Bwindin vuorigorilloiden suojelualueen oppaan pöyristyttävä joukkomurha, E. katsoo, että itsepintaisesti jatkuvan etnisen väkivallan ja törkeiden ihmisoikeuksien loukkausten, jotka ovat leimanneet Ruandan, Burundin ja Kongon demokraattisen tasavallan lähihistoriaa, aiheuttama jatkuva pakolaisongelma suurten järvien alueella, on johtanut valtavaan humanitaariseen kriisiin, joka vaatii kansainvälisen yhteisön välitöntä huomiota sekä humanitaarista apua antavien järjestöjen ja niiden henkilökunnan päästämistä alueelle vapaasti ja ilman ehtoja, F. pahoittelee sitä, että EU ja AKT-maat eivät ole tukeneet riittävän johdonmukaisesti Arushan tuomioistuinta, huolimatta siitä, että tuomioistuimella on keskeinen asema, jotta Ruandan kansanmurha ei jää rankaisematta ja uudet väkivaltaisuudet alueella estetään, G. kannattaa Etelä-Afrikan ja Sambian hallitusten ajamia sovittelupyrkimyksiä ja rauhanaloitteita, 1. tuomitsee kaikki ihmisoikeusloukkaukset, summittaiset teloitukset, kidutuksen, ahdistelun, etnisistä syistä johtuvat pidätykset, lasten värväämisen sotilaiksi sekä etnisen propagandan ja etniseen väkivaltaan yllyttämisen, johon Kongon konfliktissa on syyllistytty avoimesti; 2. vahvistaa tukensa siirtomaa-ajalta peräisin olevien rajojen loukkaamattomuudelle Yhdistyneiden kansakuntien peruskirjan ja OAU:n peruskirjan asiaa koskevien määräysten hengen ja kirjaimen mukaisesti; 3. tuomitsee kaikki Kongon demokraattisen tasavallan alueellisen koskemattomuuden loukkaukset; 4. pyytää saattamaan voimaan välittömän tulitauon, kunnioittamaan kansainvälistä humanitaarista lakia ja aloittamaan neuvottelut kaikkien osapuolten kanssa sellaisen poliittisen ratkaisun saamiseksi konfliktiin, jolla Kongon demokraattisen tasavallan alueellinen koskemattomuus turvataan, ratkaistaan sen naapureiden turvallisuusongelmat, saadaan kaikki ulkomaiset joukot vedetyksi pois Kongon demokraattisesta tasavallasta ja vapautetaan mielivaltaisesti pidätetyt vangit; 5. tervehtii tyytyväisyydellä sitä, että presidentti Kabila on äskettäin hyväksynyt periaatteen osallistua neuvotteluihin kaikkien konfliktin osapuolten, mukaanlukien kapinallisliikkeen, kanssa; 6. katsoo, että Kongon demokraattisen tasavallan kriisin neuvotteluratkaisun tulee perustua kansalliseen sovintoprosessiin, jossa kunnioitetaan kaikkien etnisten ryhmien rauhanomaista rinnakkaisoloa ja tasa-arvoa, jonka avulla ulkomailla ja kotimaassa olevat pakolaiset voivat palata koteihinsa ja integroitua yhteiskuntaan ja joka johtaa pikaisesti vapaiden ja oikeudenmukaisten demokraattisten vaalien järjestämiseen; 7. pyytää Kongon demokraattisen tasavallan viranomaisia aloittamaan uudelleen maan demokratisoimisen toteuttamalla ehdottomasti poliittisten puolueiden laillistamisen, lehdistösensuurin poistamisen ja poliittisten vankien vapauttamisen; 8. pyytää koordinoimaan paremmin SADC:in, OAU:n, presidentti Chiluban ja EU:n erityislähettiläs Ajellon ajamia alueellisia rauhanaloitteita, jotta välitystyölle saadaan yhtenäiset puitteet; 9. rohkaisee Etelä-Afrikan ja Sambian hallituksia jatkamaan hellittämättä välitystyötään ja pyrkimyksiään rauhanomaisen ratkaisun aikaansaamiseksi konfliktiin; 10. pyytää EU:n neuvostoa YUTP:n asiaa koskevien määräysten mukaisesti tukemaan Kongon demokraattisen tasavallan yhtenäistä rauhanaloitetta, joka olisi tavanomaisia julistuksia kauaskantoisempi ja vastaisi laajuudeltaan EU:n harjoittamaa merkittävää humanitaarista työtä; 11. tervehtii tyytyväisyydellä Ruandaa käsittelevän kansainvälisen sotarikostuomioistuimen toimintaa, sillä vaikka tuomioistuin joutuu toimimaan hyvin vaikeissa olosuhteissa, se edistää lain noudattamista, sillä on ratkaiseva osuus seudun rauhoittamisessa ja sen avulla voidaan estää uusia väkivaltaisuuksia ja välttää syyllisten rankaisemattomuus; 12. pyytää kaikkia konfliktin osapuolia päästämään avustusjärjestöt apua tarvitseville alueille ilman ehtoja, pyytää komissiota sovittamaan tälle alueelle antamansa humanitaarisen avun suuruuden uudelleen alkaneen pakolaisvirran mukaan; 13. kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle, Yhdistyneiden Kansakuntien, OAU:n ja SADC:n pääsihteereille. (1) Yhteinen edustajakokous hyväksynyt 1. huhtikuuta 1999 Strasbourgissa (Ranska).